  Туспуктэм: Руслан Нуриахметов Наталия Сильвестрова 2024-тӥ арлэн кутсконаз Удмуртиын та вакытлы эсэпъёслэсь кезьыт куазь возиське. Эмчиос валэктӥзы, мар кароно таӵе дыръя кынмонтэм вылысь. Ӧнерчиос чакламъя, кынмыны ӵемгес сюро кудӟем адямиос. «Кудӟем адямиос соку ик уг валало кынмемзэс, юрттэтлы секыт луэм бере гинэ вазисько» Алексей Микличёв, Нырысетӥ элькун эмъяськонниысь тылъяраосты эмъян ёзэтэн кивалтӥсь Озьы ик пичи пиналъёс кынмыны сюро. Эмчиос кӧня ке куронъёсты чакланы куро: Шонер дӥсяське. Дӥськут ёркыт медаз лу, мугорлы вырыны но вирлы ветлыны медаз люкеты, умойгес луоз трос полэс дӥсяськыны. Тол пыдкутчан озьы ик ёркын луыны кулэ ӧвӧл. Одно ик изьы дӥсялэ, чыртыяды шарф керттэ. Ымнырдэс но киостэс нимысьтыз кремен зыралэ. Тужгес но пичи нылпиослэсь ымнырзэс но киоссэс чаклано, малы ке шуоно соослэн кузы кынмонлы ӝог сётске. Кезьытын тамак кысконлэсь но юонлэсь возиське. Никотин улсын периферической сэръёс сюбегало, озьыен кынмыны кышкытлык будэ. Нош кудӟытӥсь юонъёс вирсэръёсты паськытато, озьы мугор шунытсэ тросгес сётыны кутске. Кезьытъёс дыръя котькуд 20-30 минутлы быдэ кырысь шуныт интые пыраны тырше. Кынмыны сюрыку шонер юрттэт сётыны кулэ: - кезьыт вуэмлэсь палэнсконо; - кынмем дӥськутэз но пыдкутчанэз куштоно, шуныт дӥсь дӥсяно но комнатаетӥ олань-талань ветлоно, озьы мугортӥ вир ветлон тупатскоз; - адямиез пӧсь чаен, шуныт йӧлын яке морсэн сектано. Кофе яке вина сётыны уг яра; - зол кынмем дыръя соку ик эмчиослы вазиськоно. Кынмем мугор люкетъёсты уг яра: - лымыен зыраны; - пӧсь вуын шунтыны но спиртэн яке водкаен зыраны. Кынмыны сюремъёсты Нырысетӥ элькун эмъяськонниысь (Ижкар, Воткинской шоссе урам, 57) тылъяраосты эмъян ёзэтын куто. Тодэ вайытом, Удмуртиын шутэтскон нуналъёс ӵоже 94 сюрслэсь трос адями эмъюрттэтлы вазиськиз, 65 мурт кынмемын вал.   Пусъём, Удмуртиын та ужан арняе но куазь кезьыт луоз. Тегъёс: Тазалык тазалыкезутён куазь Тазалыкезутёнъяминистерство Удмуртия  